ЩIэблэр наркотикым и бийщ
Мэкъуауэгъуэм и 27-м ХьэтIохъущокъуэм и жыг хадэм «ЩIалэгъуалэр наркотикым и бийщ» фIэщыгъэм щIэт зэхыхьэ щекIуэкIащ.
Наркоманием и «хъым» ихуэхэр кIуэ пэтми нэхъыбэ мэхъу. КъызэрахутамкIэ, ар зрахьэлIэу дуней псом тетыр цIыху мин щитIым ноблагъэ. Абы гъащIэу, унагъуэу зэтрикъутэр бжыгъэншэщ.
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и лIыкIуэр къызэхуэсахэм ехъуэхъури, къэкIуэнур зейхэр къимыкIуэту, IуэхуфIхэм тегушхуэрэ лъагапIэщIэхэр зрагъэхъулIэу, нэхъыжьхэм я чэнджэщ щхьэпэхэр я щIэгъэкъуэну дуней мамырым щыпсэуну захуигъэзащ.
Дин лэжьакIуэ Осипов Константин и къэпсэлъэныгъэр наркотикым къишэ зэраныгъэм теухуат.
— Наркоманиер щIалэгъуалэращ зи узыфэр, сыт щхьэкIэ жыпIэмэ, наркотик зэзыхьэлIэхэр я ныбжь хэкIуэтэху псэуркъым. Абы къыхэкIыу зи щIалэгъуэм гъуэгу захуэ къыхихыным, иужькIэ зыхущIегъуэжын Iуэху имылэжьыным и мыхьэнэр инщ. ЦIыхум унагъуэ зэригъэпэщу бын къыщIэхъуэхущ зиужьыну, и щхьэ егугъужыну щыхущIыхьэр, а пIалъэр блэбгъэкIынкIэ Iэмал иIэкъым. Абдежым зэбгъэгъуэт щIэныгъэмрэ зыужьыныгъэмрэщ уи быным иужькIэ ябгъэдэплъхьэнур. Ди щхьэ къищынэмыщIауэ, цIыху щхьэхуэхэм, ди унагъуэм исхэм, республикэм, къэралым дызарыхуэщхьэпэным яужь дитын хуейщ, — жиIащ Осиповым.
Хьэлъэ къэIэтынымрэ кIапсэ зэпекъумкIэ ирагъэкIуэкIа зэпеуэм хэтахэр саугъэтхэмкIэ ягъэгуфIащ. НыбжьыщIэхэр наркотикым зэрибийр къызытещ сурэт гъэщIэгъуэнхэм я гъэлъэгъуэныгъи екIуэкIащ.
«Амикс» гупым хэт Амщокъуэ Амырхъан, «Глория»-м и къэфакIуэ цIыкIухэм, Къэбэрдей-Балъкъэр къэрал мэкъумэш университетым щеджэ Бозий Миланэ сымэ, нэгъуэщIхэми ягъэзэщIа уэрэд, къафэ дахэхэмкIэ къызэхуэсахэм я гукъыдэжыр къаIэтащ.
Щомахуэ Залинэ.
Сурэтхэр Къарей Элинэ трихащ.
